FOR SA hof toe oor verbod op kerkdienste | Maroela Media
Freedom of Religion South Africa (FOR SA) sleep onder andere die minister van samewerkende regering en tradisionele sake, Nkosazana Dlamini-Zuma, hof toe oor die algehele verbod op godsdienstige byeenkomste wat einde verlede jaar ingestel is.
Die verbod is tydens die algehele inperking verlede jaar ingestel om die verspreiding van Covid-19 te beperk en in Januarie onbepaald verleng. Dit is egter intussen aangepas om kerkdienste toe te laat, mits venues waar kerkdienste plaasvind nie 100% vol is nie.
FOR SA wil egter steeds die algehele verbod op godsdienstige uitdaag en as "onwettig en ongrondwetlik" laat verklaar, aangesien dié organisasie meen dat dit enige tyd weer ingestel kan word.
Die organisasie beoog ook om godsdienstige leiers as noodsaaklike werkers tydens 'n afsonderingstydperk te laat verklaar.
Dít volg byna tien maande nadat 'n dringende aansoek deur FOR SA in Februarie reeds aangehoor sou word. Die regering het die verbod egter 'n dag voordat die aansoek aangehoor sou word, opgehef en daar was dus geen meer gronde om die saak op 'n dringende basis aan te hoor nie.
Die saak sal nou volgende week van Maandag tot Woensdag (22 tot 24 November) virtueel in die Johannesburgse hooggeregshof aangehoor word.
Dlamini-Zuma voer aan dat die algehele verbod op godsdienstige byeenkomste reeds opgehef is en staan die aansoek op grond van dié argument teen.
Maar FOR SA sê dit is belangrik dat 'n regter steeds die saak aanhoor en daaroor beslis, aangesien dit 'n wetlike presedent sal skep oor die vraag "tot watter mate en onder watter omstandighede die regering in tye van krisis mense kan verhoed om hul grondwetlike reg tot godsdiensvryheid uit te oefen", sê Michael Swain, uitvoerende hoof van FOR SA.
Die organisasie wys ook daarop dat die minister haar hoegenaamd nog nie daartoe verbind om nooit weer 'n algehele verbod op godsdienstige byeenkomste in te stel nie, terwyl ander byeenkomste toegelaat word om voort te gaan.
Suid-Afrika is sedert September op 'n vlak 1 van die afsonderingstydperk.
Godsdienstige byeenkomste word dus in dié stadium tot 50% van die normale kapasiteit van die venue beperk, met 'n maksimum van 250 persone vir binnenshuise geleenthede en 500 persone vir buitemuurse geleenthede.
FOR SA se aansoek sal gelyktydig met die aansoeke van die Suid-Afrikaanse Nasionale Christenforum (SANCF), Solidariteit Helpende Hand, die Moslem-prokureursvereniging (MLA) en ander organisasies aangehoor word, wat almal die afsonderingsregulasies op 'n soortgelyke basis betwis.
Wie dink sy is sy. Ek sal kerk toe gaan al bars hy uit sy nate
As sy n anti chris is is dit haar probleem. Die armsalige siel.
Ek glo dat geestelike werkers ook nie verhoed moet word om hospitaal besoeke te doen nie. Ek dink daar is baie wat dit nodig het.